東臺
作者：陳舜俞
朝代：宋

paragraphs: 築臺俯園木，亦既覆華宇。
主翁達生者，作詩牓門戶。
謂臺乃主人，吾身同逆旅。
臺還謂公言，無易浪稱與。
天地猶大塊，况此一抔土。
我昔未爲臺，蟻垤動欲雨。
翁欲事畚築，金鎚莫論堵。
軒陛因冠带，松筠漸儔侶。
萬物固何常，今日乃前古。
高岸化深谷，白波起桑圃。
短長雖有間，相去能幾許。
翁閒賓客至，只此見芳醑。
翁仁妻孥樂，且以饌肥羜。
高明照圖史，啟塞順寒暑。
鄙夫不能此，蟋蟀賦其除。
臺公默相忘，勿復問賓主。